Il-Ħames Pitazz – Paragrafi 1531-1540 Illum għidt lill-Mulej Ġesu', "Qiegħed tara kemm hemm diffikultajiet (li jeħtieġ li jintgħelbu) qabel ma jemmnu li Inti stess l-awtur ta' din l-opra? U issa wkoll, mhux kulħadd jemmen fiha." Kun fil-paċi, binti, xejn ma jista' jeħodha kontra r-rieda Tiegħi. Minkejja t-tgergir u l-ostilita' tas-sorijiet, ir-rieda Tiegħi għad isseħħ fik fil-milja kollha tagħha, sal-iċken dettall tax-xewqat u tal-pjanijiet Tiegħi. Issewwidx qalbek dwar dan; Jiena wkoll kont ostaklu għal xi erwieħ. + Ġesu' lmenta miegħi kemm iweġġgħu n-nuqqas ta' fedelta' tal-erwieħ magħżulin, u Qalbi tiġi mweġġgħa ħafna iktar meta huma ma Jafdawnix wara xi waqgħa. Kont inweġġa' inqas li kieku huma ma kellhomx diġa' l-esperjenza tat-tjubija ta' Qalbi. Rajt il-korla ta' Alla qiegħda mdendla sewwa fuq il-Polonja. U issa nista' nara illi kieku Alla kellu jżur lil pajjiżna bl-ikbar kastigi, dan xorta waħda kien ikun ħniena kbira għax, għal dnubiet hekk kbar, Hu jista' jikkastigana billi jġibna fix-xejn għal dejjem. Ħassejtni pparalizzata bil-biża', meta l-Mulej kixef daqsxejn il-velu għalija. Issa nista' nara ċar li l-erwieħ magħżulin iżommu d-dinja fl-eżistenza sabiex jibbilanċjaw il-kejl (tal-ġustizzja). + Kont qiegħda nara l-isforzi ta' ċertu saċerdot fit-talb. It-talba tiegħu tixbah lil dik tal-Mulej Ġesu' fil-Ġnien taż-Żebbuġ. O, li kieku dak is-saċerdot (probabilment Dun Sopocko) kien jaf kemm kienet togħġbu dik it-talba! O Ġesu', jiena qiegħda nissakkar ġewwa l-Qalb l-iżjed ħanina Tiegħek bħallikieku ġewwa fortizza li l-missili tal-għedewwa tiegħi ma jistgħu jagħmlu xejn kontrieha. Illum sibt ruħi fil-preżenza ta' ċerta persuna moribonda li kienet riesqa lejn il-mewt fl-inħawi tad-dar tagħna. Jiena għentha bit-talb tiegħi u, wara ftit mumenti, ħassejt għal ftit ħin uġigħ f'idejja, riġlejja u ġenbi . . . 27 ta' Jannar 1938. Illum waqt is-Siegħa Adorazzjoni, Ġesu' lmenta miegħi dwar l-ingratitudni tal-erwieħ: Bi ħlas tal-grazzji li nagħti, nirċievi ingratitudni. Biex ipattuli għal imħabbti, Jiena nirċievi indifferenza u jinsewni. Qalbi ma tiflaħx għal dan. F'dak il-ħin, tant tkebbset ġewwa qalbi l-imħabba għal Ġesu' li ntlift kollni kemm jien fih filwaqt li offrejt lili nnifsi għall-erwieħ li mhuwiex grati. X'ħin ġejt f'sensija, il-Mulej ippermettieli nduq ftit mill-ingratitudni li mlietlu Qalbu. Din l-esperjenza damet għal ftit ħin. Illum għidt lill-Mulej, "Meta ser teħodni għandek? Ili nħossni tant marida, u ili nistenniek tiġi b'tant ħerqa!" Ġesu' weġibni, Kun dejjem lesta; minix ser nħallik f'dan l-eżilju għal żmien twil. Ir-rieda qaddisa Tiegħi trid titwettaq ġewwa fik. O Mulej, jekk ir-rieda qaddisa Tiegħek għadha ma twettqix fija għal kollox, hawn jiena, lesta għal kulma Inti trid mingħandi, O Mulej! O Ġesu' tiegħi, ħaġa waħda biss jiena nistagħġeb biha jiġifieri, li Inti għarraftni tant sigrieti; imma hemm sigriet wieħed – is-siegħa ta' mewti – li Inti ma tridx tgħidli. U l-Mulej weġibni, Kun fil-paċi; Jiena għad ngħidlek imma mhux issa. O Mulejja, aħfirli għax ridt inkun naf din il-ħaġa. Inti taf sewwa għaliex, għax Inti taf kif inhi mxennqa qalbi, mimlija ħerqa sabiex tiġi għandek. Inti taf li jiena ma nixtieqx immut minuta qabel iż-żmien li Inti għażilt għalija sa minn qabel iż-żminijiet. Ġesu' qagħad jisma' bi tjubija tal-għaġeb dak li jiena kont qiegħda nferra' minn ġo qalbi. 28 ta' Jannar 1938. Illum il-Mulej qalli, Binti, ikteb dan il-kliem: Dawk l-erwieħ kollha li jigglorifikaw il-ħniena Tiegħi u jxerrdu l-qima lejha, meta jħajru lill-oħrajn jafdaw fil-ħniena Tiegħi, ma jkollhomx esperjenza ta' terrur fis-siegħa tal-mewt. Il-ħniena Tiegħi tkun it-tarka tagħhom f'dik il-battalja tal-aħħar . . .
Djarju ta' Swor Fawstina – Il-5 Pitazz (par.1531-1540)